**חלק 1: קריטריונים להשתתפות באספות**

1. הקופה תשתתף ותצביע באספה כללית של תאגיד שהיא בעלת זכות הצבעה בו, בעד או נגד הצעת החלטה שמובאת לאישור האספה הכללית. על אף האמור לעיל, חובת ההשתתפות וההצבעה לא תחול באספה כללית של תאגיד, אם התקיים אחד מאלה:
	1. בחברה ציבורית, כאשר לא נדרש עפ"י דין רוב שאינו רגיל לאישור הצעת ההחלטה, ולמעט הנושאים המפורטים להלן בהם תהא בכל מקרה חובת הצבעה:
	א. שינוי תקנון התאגיד שיש בו כדי לפגוע בעניינם של בעלי המניות.
	ב. מינויים ופיטורין של דירקטורים.
	ג. התקשרות של התאגיד אשר לדירקטור יש בה עניין אישי.
	ד. אישור מיזוג לפי סעיף 320 לחוק החברות.
	2. כאשר בעל השליטה בתאגיד מחזיק ניירות ערך בשיעור שיקנה לו את הרוב הנדרש לקבלת הצעת ההחלטה באספה, בהנחה שכל שאר בעלי המניות יצביעו נגד. לעניין זה, תהא הקופה רשאית להסתמך על דיווח התאגיד במסגרת זימון האספה.
	3. זכות ההצבעה נובעת מהשקעה בנייר ערך חוץ והאספה הכללית התקיימה מחוץ לישראל.

**חלק 2: קריטריונים להצבעה באספות כלליות**

1. מבוא
מסמך זה מפרט את הקריטריונים עליהם תתבסס ההחלטה על ההצבעה באספות כלליות.
2. אישור מדיניות תגמול נושאי משרה
נושאים שעל החברה להתייחס/לקבוע במדיניות התגמול:
	1. בחינת כישורי המועמד
		1. יש לאשר מדיניות תגמול הכוללת התייחסות החברה לרמת ההשכלה, ניסיון, מומחיות וכישורים מתאימים אשר מהווה הצהרה של החברה על כך ששקלה שיקולים אלו.
		2. במקרה של בעל שליטה או של נושא משרה של בעל השליטה יש עניין אישי במינויו, חובת הוכחת כישוריו ותרומתו לחברה בתפקיד זה מוטלת על החברה.

		לעניין הגדרת קבוצת ייחוס/השוואה של החברה יש לאשר מדיניות תגמול אשר החברה הגדירה בה את קבוצות ההשוואה/יחס שלה, לעניין זה מקובל להגדיר קבוצת יחס בענף ו/או קבוצת יחס של חברות בהיקף תוצאות כספיות או שווי שוק דומה, ושההשוואה תהיה נכונה והולמת. קבוצת היחס תשמש כלי להשוואת רמת הרכיב הקבוע והמשתנה של נושאי המשרה.
	2. לעניין פערי השכר בחברה, יש לאשר מדיניות תגמול אשר החברה הגדירה בה את היחס בין המשתכר הבכיר לזוטר.
	3. יש לאשר מדיניות תגמול, אשר החברה הגדירה בה תקרה לשווי הרכיב המשתנה, שהרכיב המשתנה יהיה מורכב כך שלפחות 33% מהרכיב המשתנה יהיה צמוד ליעדים ארוכי טווח על פני 3 שנים, ויתר הרכיב המשתנה יהיה צמוד ליעדים על פני שנה אחת לפחות ולא מתחת לכך.
	4. יש לאשר מדיניות תגמול אשר החברה הגדירה בה את היחס בין הרכיב הקבוע לרכיב המשתנה תוך הצגת נימוקים מדוע יחס זה יקדם את יעדי החברה בטווח הארוך.
	5. יש לאשר מדיניות תגמול אשר מספקת לנושאי המשרה תמריצים לפעול על מנת להשיא את ערך החברה בטווח הבינוני והארוך עבור כלל המשקיעים.
	6. יש לאשר מדיניות תגמול אשר במסגרתה נקבעה מתכונת דיווח ושקיפות כנדרש בתקנה 21.
	7. יש לאשר הסכמי העסקה עם נושאי משרה, לרבות דירקטורים, לתקופה שלא תעלה על 3 שנים.
	8. יש לאשר מדיניות תגמול אשר במסגרתה נקבע שסכומים ששולמו על בסיס נתונים שהתבררו כמוטעים והוצגו מחדש בדוחות הכספיים של החברה, יוחזרו עד לתקופה של 3 שנים אחורה (כולל הצמדה).
	9. לעניין הרכיב הקבוע:
		1. יש לאשר מדיניות תגמול אשר במסגרתה נקבעה תקרה לשווי הרכיב הקבוע (במונחי עלות שכר), בהתייחס לשווי השוק והענף בו פועלת החברה, וביחס לחברות בקבוצת היחס, אשר קבעה החברה, לגבי פרמטרים אלו.
		2. יש להתנגד לקביעת מנגנון הצמדה אוטומטית של הרכיב הקבוע מעבר למדד/תוספת יוקר.
		3. יש לאשר מענק חתימה, ככל שהנסיבות מצדיקות זאת, רק אם סך חבילת התגמול, כולל מענק החתימה, לא עולה על הסכומים המפורטים מטה:
		הסכום המקסימלי לחבילת התגמול, בכל סוגי החברות (ריאליות ומוסדות פיננסיים), לא יעלה על 1.2 מלש"ח.
		ככל שחבילת התגמול עולה על הסכום האמור לעיל אך אינה חורגת מ- 3.5 מלש"ח, ההחלטה תובא לאישור ועדת ההשקעות יש להתנגד ככל שחבילת התגמול עולה על 3.5 מלש"ח.
		הערה:
		לגבי חברות אחזקה, תקרת השכר לנושא משרה )רכיב קבוע/משתנה( תאושר בשים לב לסך התגמול שמקבל נושא המשרה מכלל החברות באותו אשכול חברות.
	10. קביעת מענק הפרישה:
		1. יש לאשר מדיניות תגמול אשר החברה הגדירה בה את מענק הפרישה תוך התייחסות למספר פרמטרים ביניהם- תקופת העסקה, שכר ששולם, ביצועי החברה ותרומתו של נושא המשרה, נסיבות הפרישה.
		2. יש לאשר מדיניות תגמול אשר במסגרתה נקבע כי:
			1. תנאי מקדים לקבלת המענק הינו ותק של שנתיים לפחות בתפקיד האחרון של נושא המשרה.
			2. מענק הפרישה לא יעלה על משכורת אחת לכל שנת עבודה בתפקיד האחרון, בו מכהן נושא המשרה (מעבר לפיצויים המחויבים בחוק).
			3. ניתן לאשר תשלום הודעה מוקדמת, צינון, תקופת הסתגלות וכיו"ב לתקופה של עד 6 חודשי עבודה במצטבר.
		3. יש להתנגד למצנחי זהב או כל שינוי של מענק הפרישה לקראת סיום תפקיד, וכן לתשלום עבור אי תחרות לאחר פרישה.
		4. הסכום המקסימלי לחבילת התגמול, בכל סוגי החברות (ריאליות ומוסדות פיננסיים( לא יעלה על 1.2 מלש"ח.
		ככל שחבילת התגמול עולה על הסכום האמור לעיל, איך אינה חורגת מ- 3.5 מלש"ח, ההחלטה תובא לאישור ועדת ההשקעות.
		יש להתנגד ככל שחבילת התגמול עולה על 3.5 מלש"ח.
	11. קביעת הרכיב המשתנה- מענק:
		1. יוגדר כי תקרת הרכיב מתייחסת למענק/מענק וכן לתגמול הוני (באמצעות אופציות או מניות).
		2. יש לאשר מדיניות תגמול אשר במסגרתה נקבעה תקרה לשווי הרכיב המשתנה בהתייחס לשווי השוק והענף בו פועלת החברה, וביחס לחברות בקבוצת היחס אשר קבעה החברה, לגבי פרמטרים אלו.
		3. יש להתנגד למדיניות תגמול אשר הרכיב המשתנה בה מכיל רווחים מביצועים/מהלכים חד פעמיים, למעט בחברות שזהו אופי פעילותן (כגון: חברות אחזקה) ובכל מקרה יש להתנגד לרכיב משתנה אשר מכיל רווחים משערוכים.
		4. יש לאשר מדיניות תגמול אשר במסגרתה נקבעו מדדים/קריטריונים כמותיים רב-שנתיים למדידת ביצועים בטווח הארוך, ושתוכנית/מנגנון המענק נקבעו מראש.
		5. להלן הקריטריונים הכלליים שעל החברה להתייחס אליהם במדיניות התגמול:
			1. בדיקת רווחיות החברה ומגמת קיטון/גידול הרווחיות בשלוש השנים האחרונות.
			2. דרישת סף לקיומו של רווח נקי חיובי אבסולוטי (שלא נגרם משינוי במדיניות דיווח חשבונאי, ממימושים ומאלמנטים בעלי מאפיינים חד פעמיים(.
			3. בדיקת התנהגות המניה (מחיר מתואם דיבידנד) ביחס למדד אליו היא משתייכת (המדדים הרלוונטיים הם: ת"א 35, ת"א 90, יתר, ,SME60 יתר מאגר), כאשר נראה לשלילה ביצועים נחותים מביצועי המדד הרלוונטי.
			4. בדיקת הון עצמי ומגמת קיטון/גידול הון עצמי בשלוש השנים האחרונות.
			5. בדיקת יחסי מינוף ומגמת קיטון/גידול של המינוף בשלוש השנים האחרונות, כאשר נראה לשלילה גידול מתמיד במינוף וברמת הסיכון בחברה.
			6. בדיקת רמת נזילות לעמידה בצורכי החברה לשנתיים לפחות (לא כולל מימושים).
		6. להלן הקריטריונים ברמת ענף שעל החברה להתייחס אליהם במדיניות התגמול:
			1. ענף הבנקים:
			# בחמשת הבנקים הגדולים נדרש סף מינימלי של תשואה להון שלא תפחת מ-8%.
			# בשאר הבנקים נדרש סף מינימלי של תשואה להון שלא תפחת מ-6%.
			2. ענף הביטוח:
			נדרש סף מינימלי של תשואה להון שלא תפחת מ- 7%.
			3. ענף חברות אחזקה:
			# נדרש יחס שווי אחזקות סחירות + שווי מאזני לגבי אחזקות לא סחירות/חוב פיננסי נטו גדול מ- 1.5
			# נדרש הון עצמי חיובי.
			4. ענף התעשייה והשירותים:
			# בדיקת הרווחיות התפעולית והמגמה של הרווחיות התפעולית בשלוש השנים האחרונות.
			# בדיקת ה- EBITDA ומגמת ה- EBITDA בשלוש השנים האחרונות.
			# נדרש תזרים חיובי בשלוש השנים האחרונות.
			5. ענף נדל"ן מניב:
			נדרש סף מינימלי של הון עצמי/למאזן שלא יפחת מ- 25% תוך התייחסות למגמת קיטון/גידול היחס בשלוש השנים האחרונות.
			6. ענף נדל"ן יזמי:
			# נדרש סף מינימלי של הון עצמי/למאזן שלא יפחת מ-14%.
			# בנדל"ן יזמי למגורים נדרש סף מינימלי של רווח גולמי שלא יפחת מ-15%.
			7. ענף התקשורת:
			נדרש סף מינימלי של EBITDA שלא יפחת מ-25%.
			8. ענף הטכנולוגיה:
			# בדיקת הרווח הנקי והמגמה של הרווח הנקי בשלוש השנים האחרונות.
			# נדרש סף מינימלי של צמיחה אורגנית )צמיחה מנוטרלת רכישות( שלא תפחת מ-5%.
			# המדדים יבדקו ברמת GAAP.
			9. ענף הפרמצבטיקה:
			# נדרש סף מינימלי של צמיחה אורגנית (צמיחה מנוטרלת רכישות) שלא תפחת מ-3%.
			# המדדים יבדקו ברמת GAAP.
			10. מדדים/קריטריונים אפשריים נוספים:
			המדדים/הקריטריונים המפורטים לעיל, הכלליים וברמת הענף, מהווים סל קריטריונים שהחברה תידרש להתייחס אליהם במדיניות התגמול. עם זאת, החברה רשאית להציע קריטריונים חלופיים/נוספים אשר יבדקו וישקלו ע"י האנליסטים במחלקת מחקר buy- side במיטב.
		7. על אף האמור בסעיפים ,2.11.4 -2.16.1 במקרים חריגים יש לאשר מנגנון לחישוב רכיב משתנה באופן כללי ושאינו נקבע על בסיס קריטריונים או יעדים מדויקים )זאת מתוך אינטרס של שמירה על מידע עסקי וסודי של החברה(, וזאת בתנאי שהחברה הגדירה תנאי סף כמותי שהולם את תוצאות החברה ושמהווה אתגר בראייה ארוכת טווח, ובתנאי שהחברה הצהירה שהמנגנון לחישוב הרכיב המשתנה מבוסס על יעדים ארוכי טווח כנדרש במסמך זה.
	12. קביעת רכיב משתנה – תגמול הוני (באופציות או במניות):
		1. יש לאשר מדיניות תגמול שבמסגרתה נקבעה התייחסות לתקופת הבשלה, למחיר מימוש ולסוגי הניצעים לעניין תגמול הוני.
		2. לעניין תגמול הוני, יש להתנגד במקרה של תקופת הבשלה (vesting) שהינה קצרה מ- 3 שנים.
		3. לעניין תגמול הוני, יש לאשר תקופת הבשלה הדרגתית בחלוקה אשר תתפרס על פני כל התקופות במנות, ולא פחות משנה עבור המנה הראשונה.
		4. יש להתנגד למתן אופציות "בתוך הכסף/בכסף" במועד אישור הקצאת האופציות לנושא המשרה. לעניין זה, מנגנון לקביעת מחיר המימוש של האופציות כמחיר הממוצע של המניה במהלך 90-30 הימים שקדמו למועד אישור תוכנית האופציות בדירקטוריון/ באספה הכללית/במועד ההקצאה בפועל, לא ייחשב במתן אופציות "בתוך הכסף."
		5. להתנגד לתוכנית תגמול שמאפשרת הורדת מחיר מימוש של אופציות.
		6. הסכום המקסימלי לחבילת התגמול, בכל סוגי החברות (ריאליות ומוסדות פיננסיים), לא יעלה על 1.2 מלש"ח.

ככל שחבילת התגמול עולה על הסכום האמור לעיל איך אינה חורגת מ- 3.5 מלש"ח, ההחלטה תובא לאישור ועדת ההשקעות. יש להתנגד ככל שחבילת התגמול עולה על 3.5 מלש"ח.

* 1. אישור מדיניות תגמול בחברה המצויה בקשיים בהחזר החוב לנושיה:
		1. במקרה של חברה שדחתה בעת אישור מדיניות התגמול את התשלומים לנושיה )חוב בפיגור), ושמצויה במגעים להסדר חוב או שעשתה הסדר חוב עם נושיה במהלך שלוש השנים האחרונות, יש לבחון את אישור מדיניות התגמול של החברה באופן פרטני במסגרת היוועצות עם מחלקת מעורבות מוסדית ו/או פורום חוב, ותוך בחינת התנהלות החברה ועמידת החברה בעקרונות של מיטב/הקופה לטיפול בהסדרי חוב. ההחלטה תובא לוועדת ההשקעות.
		2. במקרה של חברת אחזקות, שבה חברת בת המצויה בקשיים בהחזר החוב, ושמהווה מעל 50% משווי האחזקות, יחול על חברת האחזקות סעיף 2.13.1 לעיל.
1. אישור הסכמי העסקה ותגמול נושאי משרה )לרבות עדכון הסכמי העסקה( – רכיב קבוע ורכיב משתנה
	1. ככלל, הסכם שעניינו תנאי כהונתו והעסקתו של נושא משרה מובא לאישורה של האספה הכללית של החברה, מקום בו נושא המשרה הינו מנכ"ל, יו"ר דירקטוריון, דירקטור או אם קיים לבעל השליטה בחברה עניין אישי באישור ההסכם.
	2. להלן הקריטריונים לאישור תנאי ההעסקה של נושאי משרה לאחר אישור מדיניות התגמול של החברה:
		1. יש לאשר הסכם העסקה לאחר שהתקבלה מהחברה הצהרה כי תנאי ההעסקה אושרו בהתאם להוראות חוק החברות בדבר תגמול נושאי משרה בחברות ציבוריות ובחברות אג"ח.
		2. יש לאשר הסכם העסקה לאחר שהתקבלה מהחברה הצהרה כי הסכם ההעסקה הספציפי המובא לאישור תואם את מדיניות התגמול של החברה.
		3. יש להתנגד להסכם העסקה שאינו תואם את מדיניות התגמול שקבעה החברה. על אף האמור לעיל, בעת הצבעה בדבר הסכם תנאי תגמול של נושאי משרה, התואם את מדיניות התגמול שקבעה החברה אך אינו תואם את העקרונות שנקבעו בנוהל, יש להתנגד להסכם.
		4. יש לאשר הסכם העסקה אשר העלות הכוללת של חבילת התגמול (רכיב קבוע ומשתנה) תהא סבירה ביחס לתרומה של נושא המשרה לתאגיד.
		5. הסכמי התגמול צריכים לספק לנושאי המשרה תמריצים לפעול על מנת להשיא את ערך התאגיד בטווח הבינוני והארוך עבור כלל המשקיעים.
		6. הסכמי התגמול ומתכונת הדיווח עליהם צריכים להיות שקופים על מנת שניתן יהיה ללמוד ללא השקעת משאבים מיוחדים על:
		א. השווי הכולל של חבילת התגמול (לרבות הטבות נלוות ומענקי פרישה);
		ב. הדרך שבה נקבע התגמול;
		ג. הזיקה בין התגמול לבין תרומתו של נושא המשרה לתאגיד.
	3. הניתוח של הסכמי ההעסקה יתבסס על תרומתו של נושא המשרה לתוצאות החברה בעבר (אם מדובר בעדכון הסכמי שכר לנושאי משרה מכהן), ו/או על תרומתו הצפויה, תוך התייחסות לשכרם של יתר נושאי המשרה הבכירים בחברה.
	4. ככלל, בעת ניתוח הסכם ההעסקה יש לבדוק על בסיס המסמכים הנלווים לזימון האספה, האם בפני הדירקטוריון וועדת התגמול שאישרו את ההסכם, הובאו נתוני השוואה בהתייחס לשכר של נושאי משרה אחרים בחברה ולבעלי תפקידים בתחום פעילותה של החברה וחברות בעלי היקף פעילות דומה כנדרש בסעיף 3.2, יודגש שיינתן משקל חיובי לכך שהבדיקה ההשוואתית בוצעה באמצעות גורם חיצוני ולא ע"י החברה.
	5. יש להתנגד להסכם העסקה של מנכ"ל אשר מכהן בדירקטוריון, או לחילופין של יו"ר דירקטוריון המכהן כמנכ"ל או כפוף למנכ"ל, ושל מנכ"ל המכהן כיו"ר דירקטוריון במקביל, למעט מקרים חריגים כמפורט בסעיף 8.
	6. אישור רכיב קבוע
	יש לאשר רכיב קבוע (עלות שכר למשרה מלאה) אשר לא עולה על הסכומים המפורטים בסעיף 2.99 לעיל. בנוסף, ניתן לאשר מענק חתימה אם סך חבילת התגמול, כולל מענק החתימה, לא עולה על הסכומים המפורטים בסעיף 2.9 לעיל.
	7. אישור מענק פרישה
	יש לאשר רכיב קבוע (עלות שכר למשרה מלאה) אשר לא עולה על הסכומים המפורטים בסעיף 2.10 לעיל. בנוסף, ניתן לאשר מענק חתימה אם סך חבילת התגמול, כולל מענק החתימה, לא עולה על הסכומים המפורטים בסעיף 2.10לעיל.
	8. אישור רכיב משתנה – מענק
		1. לא ניתן לאשר מענק אלא אם הקריטריונים ו/או היעדים להענקת מענק מיוחד עוגנו מראש בהסכם ההעסקה עם נושא המשרה ובהתאם לסעיף 2.11 לעיל.
		2. יש לוודא שמנגנון מתן מענק מבוסס על מדדים רב שנתיים כמפורט בסעיף 2.11.3 עד 2.11.4 לעיל. ניתן לאשר הסכם העסקה הכולל רכיב משתנה שלא יעלה על הסכומים המפורטים בסעיף 2.12.6 לעיל.
		3. יש להתנגד למתן מענק מראש או בדיעבד בגין מהלך חד פעמי )מכירת פעילות, הנפקה, גיוס הון וכדומה).
		4. יש לבחון אישור מתן מענק/בונוס שלא בהתאם למדיניות התגמול, "במקרים מיוחדים" )לדוגמה מועמד עם כישורים יוצאי דופן או שימור כוח אדם איכותי במיוחד או אירוע יוצא דופן(, שלא בהתאם למדיניות התגמול זאת במידה שלא יעלה על 5 משכורות.
		במקרה זה באספה הכללית נדרש "רוב מיוחד" )כהגדרתו: אחד מהמקרים שלהלן: (1 רוב מתוך כלל קולות בעלי המניות שאינם בעלי השליטה בחברה או בעלי עניין אישי באישור התגמול, המשתתפים בהצבעה ללא קולות נמנעים; 2) סך קולות המתנגדים מקרב בעלי המניות האמורים לא עלה על שיעור של שני אחוזים (2%) מכלל זכויות ההצבעה בחברה). החלטה זו תובא לאישור ועדת ההשקעות.
	9. אישור רכיב משתנה – מבוסס הון (מניות ו/או אופציות)
		1. אישור הקצאת אופציות לנושאי משרה יינתן לאחר בחינת שווי ההטבה הגלומה באופציות ביחס לעלות השכר הכוללת של נושא המשרה (כולל מענקים מיוחדים), השוואת התגמול באופציות לבעלי תפקידים אחרים בחברה ובחברות דומות וכן שיעור דילול של החזקות הקופה.
		2. לא יאושרו אופציות שהן "בכסף" או "בתוך הכסף" - לעניין זה ראה האמור בסעיף 2.12.4.
		3. יש להתנגד למתן אופציות במתכונת של גלולת רעל.
		4. יש להתנגד למתן אופציות שתקופת ההבשלה הכוללת לגביהן (עבור כל הכמות) קצרה מתקופה של 3 שנים.
		5. לא ניתן לאשר תוכנית אופציות עם תקופת הבשלה שאינה הדרגתית ובחלוקה אשר תתפרס על פני כל התקופה במנות, ולא פחות מ1- שנה עבור המנה הראשונה.
		6. ככלל, יש להתנגד להקצאת אופציות בחברות שבהן נושא המשרה אינו בעל תפקיד. לדוגמה במקרה שמשמש נושא משרה בחברות בנות או בחברת האם.
		7. ככלל, יש להתנגד לתוכנית אופציות אשר לא נקבעו בה מראש פרטיים מהותיים כגון: תקופת ההבשלה, מחיר המימוש, סוגי הניצעים.
		8. ככלל, יש להתנגד למתן אופציות לבעל שליטה שאינו בעל תפקיד בחברה.
		9. יש להתנגד להורדת מחיר המימוש של האופציות.
		10. ניתן לאשר הארכת תקופת מימוש לאופציות אם האופציות הן "מחוץ לכסף," תוך בחינת קיום סעיף 2.12 לעיל.
		11. ניתן לאשר האצת הבשלה בתוכנית האופציות שאושרה לנושא משרה, במקרים של שינוי בעל שליטה, רכישת החברה או מיזוג מהותי ובלבד שהאופציות השלימו תקופת הבשלה של שנתיים לפחות.
2. אישור הסכמי ניהול עם בעל השליטה או הסכמי ניהול שלבעל השליטה עניין אישי בהם
	1. יש לאשר הסכמי ניהול שמגדירים בצורה ברורה, בין היתר, את סוגי השירותים שיוענקו ע"י בעלי השליטה, זהות נותני השירותים והיקף השירותים שיינתנו בפועל במסגרת הסכם הניהול.
	2. יש לבחון את עלות הסכם הניהול לעומת העלות האלטרנטיבית של קבלת שירותים דומים ע"י צד שלישי שאינו בעל שליטה.
	3. לא תאושר העלאת דמי הניהול, אלא אם התקבלו הסברים ונתונים מספקים שמצדיקים את העלאת דמי הניהול, כגון גידול בהיקף השירותים או גידול בהוצאות הכרוכות במתן השירותים.
	4. הסכם ניהול יאושר רק לאחר בדיקה שלנותני שירותי הניהול יש את היכולות ואת הידע )כגון: כוח אדם מיומן וניסיון( שנדרש לשם מתן שירותי הניהול הנדרשים.
	5. יש להתנגד להסכמי ניהול לתקופה העולה על 3 שנים.
	6. יש לאשר התקשרות בהסכם חלוקת הוצאות בין חברה וחברות קשורות, כאשר ההתקשרות היא על בסיס עלות ההוצאות בפועל, כנגד המצאת אישור על עלות ההוצאות, כך שלחברה תהיינה בקרות על עלות ההוצאות, ובתנאי שהחלוקה תיעשה באופן פרופורציונאלי ותצמצם את הוצאות החברה.
3. מינוי דירקטורים
	1. הצבעה בעניין המינויים הבאים תאושר על-ידי ועדת ההשקעות:
	(א) נושאי משרה בחברות ללא גרעין שליטה, או שמי מהמועמדים מוצע על-ידי ועדה חיצונית, מכוח דין או מכוח תקנון החברה.
	(ב) נושאי משרה כאשר קיים יותר ממועמד אחד לתפקיד.
	(ג) מינוי בעלי תפקיד בשל הליכים על-פי דין בחברה או כנגדה.
	2. יש להתנגד למינוי מועמדים במקרים בהם החברה לא פרסמה את המידע הנדרש לשם בחינת המועמד, כישוריו או התאמתו למשרה כמפורט.
	3. בחינת תנאי הכשירות של המועמד, לרבות הצהרת המועמד בדבר קיום הכישורים הדרושים והיכולת להקדיש את הזמן הראוי לשם ביצוע התפקיד לפי תיקון 2 בחוק החברות, תיעשה תוך שימת לב לצרכיה המיוחדים של החברה.
	הבחינה תיעשה על-פי הפרמטרים הבאים:
		1. קיום הצהרת המועמד על עמידה בדרישות החוק, קבלת קורות חיים שיכללו, בין השאר, ניסיון ורקע קודם לתפקיד, ביצועים בעבר בתפקידים דומים.
		כמו כן, תידרש כשירות בתחום החשבונאות והפיננסים או כשירות מקצועית, אלא אם כן קורות החיים של המועמד מצביעים על כך שהוא מועמד ראוי על אף היעדר כשירות חשבונאית או פיננסית או מקצועית. במסגרת בחינה זו, יילקחו בחשבון גם תוכניות הכשרה והשתלמויות בהן השתתף המועמד.
		2. הצהרה שתתקבל על אי קיומו של עבר פלילי.
		3. הצהרת המועמד כי אינו בעל תפקיד בחברה.
	4. קריטריונים להרכב הדירקטוריון, שיבחנו עפ"י מידע שיועבר ע"י החברה:
		1. יש להתנגד למינוי נושאי משרה או דרג הנהלה שכפוף למנכ"ל, לכהן כחברי דירקטוריון בתאגיד כמפורט בסעיף 8.
		2. יש לוודא שמספר הדירקטורים ה"בלתי תלויים" בחברה ללא בעל שליטה יהוו 20% לפחות מהדירקטורים בחברה.
		3. יש לוודא שמספר הדירקטורים ה"בלתי תלויים" בחברה בה קיים בעל שליטה יהווה %30 לפחות מהדירקטורים בחברה.
		4. יש לתת משקל, בעת ההצבעה על מינוי דירקטור, להרכב ועדת הביקורת. נעדיף כי בוועדת הביקורת יהיה רוב לדירקטורים חיצוניים ו/או בלתי תלויים.
		5. יש להתנגד לשינוי בתקנון חברה שמאפשר מבנה של דירקטוריון מדורג. על אף האמור לעיל, יודגש כי במקרה בו מובאים להצבעה מינויים של דירקטורים בחברה שבתקנון שלה אושר דירקטוריון מדורג, יש לבחון את כשירות הדירקטורים על פי הנוהל ולא להתנגד באופן גורף.
		6. **גיוון מגדרי -** יש לייחס חשיבות לגיוון המגדרי של דירקטוריון החברה, במצב בו המועמדים דומים מבחינת תנאי הכשירות והניסיון , ודירקטוריון החברה אינו משקף ייצוג של לפחות שליש מחברי הדירקטוריון למגדר מסוים, אזי המועמד מהמגדר שמיוצג בחסר יזכה לתמיכת החברה.
	5. בעת מינוי דירקטור "בלתי תלוי": יש לוודא שהוכיח כשירותו לתפקיד, בדומה למה שחל על דירקטור חיצוני, ושהוא אינו מכהן כדירקטור בחברה מעל 2 שנים רצופות.
	הדרישה רלוונטית גם במקרה של חברות דואליות.
	6. במקרה של הארכת כהונת דירקטור בחברה, תיבחן מעורבות העבר של הדירקטור, ע"י בחינת שיעור השתתפות מינימאלי ב- 75% מישיבות הדירקטוריון ומישיבות הוועדות להן הוא מונה.
4. מינוי דירקטורים חיצוניים
	1. יש להתנגד למינוי המועמדים במקרים בהם החברה לא פרסמה את המידע הנדרש לשם בחינת המועמד, כישוריו או התאמתו למשרה כמפורט להלן:
		1. הצהרת המועד לפי חוק החברות תכלול את כשירותו, כישוריו ומיומנותו אשר תצורף להזמנה לאספה הכללית ותכלול את כל המידע וכל ההצהרות הנדרשות עפ"י חוק החברות.
		2. הצהרת המועמד/ההזמנה לאספה הכללית תכלול פירוט נאות של הקשרים עם בעל השליטה ו/או החברה בתקופה של חמש שנים לפני המינוי.
		3. יש להתנגד למינוי דח"צים שאינם עומדים בתנאי הסף לפיהם, על דירקטור חיצוני אחד לפחות להיות בעל מומחיות פיננסית וחשבונאית, ועל דירקטור חיצוני שני להיות בעל מומחיות פיננסית וחשבונאית או מומחיות מקצועית רלוונטית.
		4. ככלל, הקרנות יתמכו בהגדלת מספר הדירקטורים הבלתי תלויים בהתאם לכללים בסעיף זה.
		5. כל מידע אחר אשר עשוי להיות רלוונטי לצורך קבלת החלטה, בהתאם לדרישת הקופה.
	2. יש להתנגד למינוי המועמד כאשר מתקיים אחד או יותר מהתנאים הבאים:
		1. קיומם של קשרים מהותיים או מתמשכים מן העבר עם הנהלת החברה או בעל השליטה בחברה לתקופה של עד חמש שנים, או כל מידע אחר שיש בו כדי להטיל ספק בעצמאות המועמד.
		2. בחברה ללא בעל שליטה או דבוקת שליטה, מועמד אשר במועד המינוי הרלוונטי יש לו זיקה לאחד מגורמי מפתח בחברה להלן: יו"ר דירקטוריון, מנכ"ל, בעל מניות מהותי ונושא המשרה הבכיר ביותר בתחום הכספים.
		3. בעקבות עיסוקיו האחרים של המועמד עלולים להיווצר ניגודי עניינים עם תפקידו כדירקטור/ דח"צ בחברה, או שיש בהם כדי לפגוע ביכולתו לכהן כדירקטור/דח"צ. לדוגמה: דירקטור בגוף ריאלי ופיננסי מהותיים, כמפורט ברשימה שתפורסם ע"י משרד האוצר, ובהתאם לאמור בחוק לקידום התחרות ולצמצום הריכוזיות, התשע"ב 2014.
		במקרה בו המועמד מכהן כדירקטור "רגיל" או כדירקטור חיצוני ביותר מ- 7 דירקטוריונים שונים של חברות ציבוריות או חברות פרטיות הידועות כמהותיות בגודלן/שוויין, ולא כולל חברות ארנק.
		הערה: במידה שמדובר במינוי של דירקטור/דח"צ המכהן בגוף ריאלי ופיננסי מהותי, יש לפנות לחברה ולקבל בנוסף הצהרה בכתב שמינוי המועמד, אם ייבחר, מקיים את הוראות החוק לקידום התחרות ולצמצום הריכוזיות, תשע"ד 2013.
		4. יש לבחון את איכות תפקודו של המועמד בתפקידיו האחרים, לרבות כהונתו כדירקטור בחברות האחרות, על סמך ההיכרות של הקופה.
5. גמול דירקטורים ודח"צים
	1. ככלל, יש לאשר מתן גמול שווה לדירקטורים שאינם דח"צים ולדירקטורים שהינם דח"צים )להוציא יו"ר דירקטוריון פעיל).
	2. יש לאשר גמול לדירקטורים (גמול שנתי, גמול השתתפות והחזר הוצאות) שלא חורג מהסכומים המרביים שנקבעו בתקנות החברות לעניין שכר דירקטורים חיצוניים בחברות ציבוריות והכול בהתייחס לדרגת החברה כאמור באותן התקנות.
	3. ניתן לאשר תגמול הוני באמצעות מניות/אופציות, ובלבד שהשווי הכלכלי של מתן המניות/ האופציות יחד עם הגמול הכספי שישולם לדירקטור לא יעלה בצורה משמעותית על הסכומים המרביים שנקבעו בתקנות.
	4. לא יאושר תגמול הוני באמצעות במניות/אופציות ל דח"צים, אלא אם חבילת התגמול (הכוללת מניות/אופציות), הובאה לידיעת המועמד טרם אישור מינויו וכחלק ממדיניות תגמול כוללת של כל חברי הדירקטוריון, וזאת על מנת למנוע חשש לשימוש במענקי מניות/אופציות (או כל העלאת שכר אחרת( כדי לתגמל דח"צ ע"י בעל השליטה.
	5. יש לאשר המחאת גמול דירקטורים לה זכאים הדירקטורים שמועסקים ע"י חברת האם, המכהנים מעת לעת, למעסיקם, וזאת לאור בקשתם של הדירקטורים. משמע, הסבת זכותם של הדירקטורים לגמול לידי מעסיקם, בתנאי שלא מדובר בעלות נוספת החורגת מתשלום גמול הדירקטורים המקובלת בחברה.
	6. יש להתנגד לתשלום כפול לנושא משרה המכהן כדירקטור מעבר לגמול המשולם לו בגין כהונתו כנושא משרה.
6. הפרדת תפקידים בין הדירקטוריון להנהלת החברה
	1. ככלל הקופה תומכת בהפרדת תפקידי יו"ר דירקטוריון ומנכ"ל כחלק מהגברת עצמאות הדירקטוריון ויכולת הפיקוח והבקרה שלו וכחלק מהפרדת סמכויות האורגנים בחברה.
	2. יש להתנגד למינוי מנכ"ל החברה ליו"ר דירקטוריון החברה לתקופה העולה על חצי שנה, למעט במקרים חריגים לצורך התארגנות החברה למציאת בעל תפקיד חלופי לאחד משני התפקידים ובתנאי שהחברה מתחייבת על כך בכתב.
	3. יש להתנגד להסכם העסקה של יו"ר דירקטוריון המכהן בכפוף למנכ"ל, כולל דירקטור בחברת בת המכהן כמנכ"ל בחברת בת או בחברה בה לחברת האם החזקה מהותית.
	4. יש להתנגד להסכם העסקה של מנכ"ל אשר מכהן בדירקטוריון.
	5. יש להתנגד למינוי קרוב משפחה של המנכ"ל או מי שכפוף למנכ"ל לתפקיד של יו"ר דירקטוריון החברה (לעניין זה "בן משפחה" כהגדרתו בחוק החברות: בן זוג, אח או אחות, הורה, הורי הורה, צאצא, וכן צאצא, אח, אחות או הורה של בן הזוג או בן זוגו של כל אחד מאלה).
	6. יש להתנגד להסכמי ניהול עם בעל השליטה או שלבעל השליטה עניין אישי בהם במידה שהמועמד מכהן גם כדירקטור בחברה, למעט מקרים חריגים כמפורט להלן (במצטבר):
		1. הרכב דירקטוריון החברה מכיל לפחות 50% דירקטורים חיצוניים/בלתי תלויים.
		2. החברה אינה מאופיינת בעסקאות בעלי עניין מרובות ובעייתיות.
		3. בחברה לא התגלו בעיות ממשל תאגידי (הנושא ייבדק מול מחלקת מעורבות מוסדית). כאשר שלושת המקרים המפורטים לעיל מתקיימים, ניתן להעביר את ההחלטה לידי ועדת ההשקעות לשם קבלת אישור למקרים החריגים לעיל.
7. העסקת קרובי משפחה
יש להתנגד להעסקת בני משפחה, וכן להסכמי שירותי ניהול, בחברה בה מכהנים יותר מ3- בני משפחה של בעל השליטה בחברה, לרבות בעל השליטה בעצמו.
האמור לעיל לא יחול על בני משפחה המכהנים בחברה בעת כניסת סעיף זה לתוקף (מרץ 2013).
במניין בני המשפחה לא ייכללו כאלה המכהנים כדירקטורים בלבד.
לעניין סעיף זה, "בן משפחה-"ראה סעיף 8.5 לעיל.
8. פטור, ביטוח ושיפוי נושא משרה
	1. יש להתנגד לאישור מתן פטור בגין הפרת חובת זהירות.
	2. יש להתנגד לשיפוי, אם החברה לא ביצעה ביטוח אחריות נושאי משרה. כמו כן, יש לוודא שמתן השיפוי ייעשה רק לאחר "ניצול" כספי הביטוח.
	3. יש להתנגד לאישור תקנון החברה בנוגע להוראות השיפוי בתקנון, אם קיימות בתקנון הקיים הוראות הנוגעות לפטור נושאי משרה בגין הפרת חובת הזהירות.
	4. יש לאשר שיפוי בתנאי שלא ניתן פטור בגין הפרת חובת הזהירות בכתב השיפוי, גם אם בתקנון החברה קיים פטור.
	5. יש לוודא כי כתב השיפוי מכסה רק את החבויות המותרות לכיסוי עפ"י חוק החברות.
	6. התקרה המכסימלית של סכום השיפוי תהיה עד25% מההון העצמי של החברה נכון למועד הפעלת כתב השיפוי לפי דוחות כספיים. בהקשר זה, ההון העצמי של החברה יוגדר כהון עצמי "מתגלגל", דהיינו ההון העצמי של החברה לפי הדוחות הכספיים (מבוקרים או סקורים, לפי עניין) האחרונים למועד הפעלת כתב השיפוי.
	7. יש לוודא כי סכום השיפוי המקסימאלי יעוגן בתקנון החברה.
	8. יש להתנגד לאישור מתן שיפוי לאדם שאינו נושא משרה בחברה. חריג לכך הוא מקרה לפיו החברה מבקשת לשפות נושא משרה בחברה שבה יש לה החזקה מהותית שמכהן כנושא משרה מטעם החברה.
	9. יש להתנגד לאישור שיפוי ליועץ מקצועי כגון: עו"ד, רו"ח וכדומה.
	10. לפני אישור מתן שיפוי מראש יבוצעו הבדיקות הבאות, שיבחנו עפ"י מידע שיועבר ע"י החברה:
		* 1. יש לבדוק שבתקנון החברה נכללות כל ההוראות הנדרשות מחוק החברות לעניין שיפוי נושאי משרה.
			2. יש לוודא שכתב השיפוי כולל רשימת אירועים מפורטת שבגינם ניתן לאשר השיפוי, וכן שכתב השיפוי מפרט את סכום השיפוי המקסימאלי.
			3. יש לבצע בדיקה איכותית של האירועים בגינם יינתן שיפוי מראש, בשים לב לפעילות החברה.
			4. יש להתנגד למתן השיפוי מראש במקרים בהם רשימת אירועים נראית לא רלוונטית לפעילות החברה או שמספר האירועים הוא מוגזם.
			5. יש לוודא שנעשה דיון בוועדת הביקורת ובדירקטוריון החברה לעניין מתן השיפוי לרבות בהתייחס לסכום השיפוי המקסימאלי וכן לאירועים שבגינם יינתן השיפוי.
	11. יש לאשר ביטוח בחברת ביטוח מפוקחת ע"י רשויות הפיקוח בארץ או בעולם.
	12. יש לאשר ביטוח מטריה שבו החברה מבטחת את נושאי המשרה שלה ושל חברות הבנות שלה עפ"י המגבלות האמורות לעיל (בתנאי שיש מגבלה של זמן ושל סכום הפרמיה השנתית וגבול אחריות).
	13. יש לאשר ביטוח בעסקת מסגרת לתקופה העולה על 3 שנים כמפורט בסעיף 13.8 (עסקאות עם בעלי עניין).
	14. יש לאשר מקרים בהם חברה תתקשר בהארכת הפוליסה ו/או חידושה ו/או החלפתה עם חברות בשליטתה, כאשר יחולו על ההתקשרות עם מי מהן, גם התנאים הבאים:
		* 1. חברת הביטוח תתקשר עם מבטחי משנה, אשר יעניקו ביטוח משנה מלא (100%) לכיסוי הביטוח שנקבע בפוליסה, כך שהשייר של חברת הביטוח מהפוליסה יעמוד על 0%.
			2. הפרמיה שתשולם ע"י החברה לחברת הביטוח תהיה בהתאם למקובל בשוק הביטוח לעסקאות מסוג זה.
9. שינוי שיטת הדיווח מהשיטה הישראלית לשיטת הדיווח האמריקאית
יש לאשר שינוי שיטת הדיווח מהשיטה הישראלית לשיטת הדיווח האמריקנית, אם החברה תתחייב כי רמת המידע בשיטת הדיווח החדשה לא תיגרע.
10. הצעות רכש/רכישות/ מיזוגים
הצעת רכש תאושר לאחר בדיקה כלכלית להלן:
	1. הערכת שווי של החברות בהצעת הרכש/רכישה/מיזוג אשר מבססת את מחיר ההצעה במידה שצורפה לחומר, או במידה שקיימת במחלקת מחקר buy-side של מיטב.
	2. בחינת קיומה של סינרגיה בין החברה הנרכשת לחברה הרוכשת/ סינרגיה בעקבות המיזוג.
	3. בדיקת כדאיות העסקה עבור בעלי מניות המיעוט.
	4. במקרה של הצעת רכש יש לדרוש אפסייד של לפחות 20% מעל מחיר השוק בעת פרסום הצעת הרכש.
	5. במקרה של עסקאות רכישה ומיזוג ייבחנו הקריטריונים הרלוונטיים לפי סעיף 13 להלן.
11. עסקאות בעלי עניין
כל עסקת בעלי עניין תיבחן עפ"י פרמטרים כלכליים כמפורט להלן.
עסקאות בעלי עניין הן בעלות רגישות מיוחדת מבחינה ציבורית, ויש לבחון אותן באופן מעמיק. ניתוח של עסקאות בעלי עניין יובא להחלטת ועדת ההשקעות (למעט במקרה של סעיף 13.ז).
בעת אישור עסקה עם בעל עניין בחברה, יש לבחון את הפרמטרים הבאים:
	1. מצבה הפיננסי והעסקי של החברה, האם יש לה משאבים כספיים לביצוע העסקה, תוך שמירה על איתנות פיננסית נאותה ועל נזילות.
	2. האם ניתן לבצע את העסקה/עסקה דומה עם צד שלישי שאינו בעל עניין. אם כן, האם תנאי העסקה עם צד שלישי היו עדיפים לחברה?
	3. כדאיות העסקה תוך בחינת יעדי העסקה והשתלבותם ביעדים ארוכי הטווח של החברה.
	4. השפעת העסקה על בעלי המניות/האג"ח/נושים אחרים של החברה.
	5. האם העסקה נבחנה ע"י מעריך שווי חיצוני. יודגש שיינתן משקל חיובי לכך שהעסקה נבחנה ע"י מעריך שווי חיצוני שקבע שהעסקה הוגנת לחברה.
	6. שקיפות החברה בכל הנוגע לנתוני העסקה, לרבות קבלת הערכות שווי ומסמכים נוספים שהובאו בפני ועדת הביקורת והדירקטוריון של החברה בעת אישור העסקה.
	7. יש להתנגד לעסקה בה הדירקטוריון לא קבע ולא נימק באופן מפורט את הסיבות לאישור העסקה.
	8. אם מבקשים לאשר עסקה עם בעל עניין כעסקת מסגרת, ככלל לא תאושר עסקת מסגרת לתקופה העולה על 3 שנים (למעט באישור עסקת מסגרת בפוליסות ביטוח לנושאי משרה).
	9. יש לאשר עסקאות בעלי עניין בקיבוצים (כאשר הקיבוץ הוא בעל השליטה במפעל או בקרקעות, משאבים אחרים וכו'), במידה שצורפה חוות דעת חיצונית הכוללת השוואת הסכמי השכר לשכר הממוצע במשק באותו תחום, ואשר מצביעה על כך שההסכם סביר במקרה של הסכם שכר, או השוואת שכירויות של קרקעות או של ציוד אשר מצביעה על כך שהמחירים סבירים ביחס למחיר המקובל בשוק.
	10. יש לאשר הסכמי פשרה בנוגע לתביעות משפטיות רק בתנאי שהם מטיבים עם בעלי המיעוט ומקטינים את העלויות שעלולות לנבוע מהמשך התביעה המשפטית.
12. שינוי הגדרת ייעוד החברה בתקנון החברה
יש להתנגד לשינוי הגדרת ייעוד החברה ל"כל עיסוק חוקי."
13. תיקונים/שינויים משפטיים שונים בתקנון החברה ותיקונים אחרים
	1. במקרה של תיקונים בתקנון החברה/הסכמי שותפות (לדוגמה בשותפויות הגז/ הסכמי נאמנות), יש לבחון האם התיקון הוא לטובת בעלי מניות המיעוט ו/או שאינם מייצרים העדפה לבעל השליטה.
	2. יש לאשר את הגדלת ההון הרשום והמונפק, ואת תיקון התקנון בהתאם, כדי להבטיח זמינות לצורך גיוס עתידי בהתאם לצורכי החברה.
	3. יש לאשר שינויים בהון, לדוגמה: איחוד הון ותיקון תקנון בהתאם, במידה שההליך אינו פוגע/מחליש את כוחם של בעלי מניות המיעוט ומנגד לא מגדיל את כוחם של בעלי השליטה, במידה שההליך אמור לשפר את התנהגות המניה, רמת הסחירות וכדומה.
	4. יש להתנגד לשינויים בהון, לדוגמה: הגדלת הון לצורך הקצאת אופציות מועדפות, במידה שיש חשש שהליך מסוג זה יחליש את כוח של בעלי מניות המיעוט.
	5. יש להתנגד לתיקונים/שינויים שמקטינים את כוחם של בעלי מניות המיעוט, ולאשר תיקונים/שינויים שמגדילים את כוחם של בעלי מניות המיעוט או לא חילופין לא מרעים את מצבם ושאינם מייצרים העדפה לטובת בעל השליטה.
	6. יש לאשר תיקונים והחלטות להם נדרשת החברה בתנאי שהתיקון משרת את האינטרס של בעלי מניות המיעוט, ובמידה שבעלי מניות המיעוט אדישים לשינוי, יש לוודא שהוא אינו משפר את מצבו של בעל השליטה.
14. חברות הגז
	1. יש לאשר תיקון להסכם השותפות באופן כזה שלא יפגע בכוחם של בעלי (מניות) יחידות המיעוט ולא יגדיל את כוחו של בעל השליטה בשותפות/השותף הכללי, וכלל נאשר התאמת הסכמי שותפות לחוק החברות ולתקנות החברות ככל שניתן.
	2. יש לאשר העלאת הוצאות בהסכמי השותפות, במידה שההעלאה היא לטובת בעלי מניות מיעוט.
	3. בעת ניתוח הסכם ההעסקה יש לבדוק, על בסיס המסמכים הנלווים לזימון האספה, האם הובאו בפני הדירקטוריון וועדת הביקורת שאישרו את השכר, נתוני השוואה בהתייחס לשכר של נושאי משרה אחרים בחברה ושל בעלי תפקידים בתחום פעילותה של החברה ושל חברות בעלות היקף פעילות דומה. יודגש שיינתן משקל חיובי לכך שהבדיקה ההשוואתית בוצעה באמצעות גורם חיצוני ולא ע"י החברה.
	4. יש לאשר העלאת תמלוגים בעת הצבעה עבור החזקה בשותף העל ומאידך יש להתנגד להעלאת תמלוגים בעת הצבעה עבור החזקה בשותפות מוגבלת. בכל מקרה אם ההעלאה אינה לטובת בעלי מניות המיעוט יש להתנגד בכל מקרה.
	5. יש לאשר עסקאות למכירת/רכישת זכויות ברישיונות שאינן בין חברות קשורות, זאת לאחר בדיקה שמחיר העסקה הוא בתנאים סבירים ומקובלים בשוק, ולאחר שהתקבלו מהחברה נימוקים לכדאיות העסקה.
15. חלוקת דיבידנד/ דיבידנד בעין
	1. יש לאשר את סכום החלוקה אם מצבה הפיננסי של החברה (מבחינת מינוף ונזילות) מאפשר זאת.
	2. על האנליסט הממונה לבדוק את השפעת הדיבידנד על מצבה הפיננסי (מבחינת מינוף ונזילות) של החברה. אם מצא כי תיתכן השפעה שלילית מהותית על יכולת החזר החוב, יש להתנגד במידה שהקופה מחזיקה באג"ח של החברה.
16. רכישה עצמית של מניות
יש לאשר רכישת מניות עצמית לאחר בדיקה של השפעת הרכישה על מצבה הפיננסי של החברה. בנוסף, במידה שנקבע מחיר מטרה יש לבצע בדיקה כי המחיר סביר.
17. החלטה בדבר חלוקה שאינה מקיימת את מבחן הרווח (הפחתת הון)
	1. אם חברה מעוניינת לבצע חלוקת דיבידנד שאינה עומדת במבחן הרווח, יש לבחון את הקריטריונים הבאים:
		* 1. נימוקי דירקטוריון החברה לאישור החלוקה, לרבות נימוקים לכך שהחברה תוכל לעמוד בהתחייבויותיה לאחר החלוקה.
			2. יש להתנגד במקום בו לא בוצעה הערכה של מעריך חיצוני לפיה החברה תוכל לעמוד בהתחייבויותיה גם לאחר החלוקה.
			3. יש להתנגד אם ההון העצמי של החברה, לאחר החלוקה, יהיה שלילי או לחילופין שהחלוקה תביא לכך שההון העצמי של החברה לאחר החלוקה יהיה נמוך משמעותית מההון העצמי של החברה קודם לחלוקה, אלא אם כן קיימות נסיבות חריגות המצדיקות זאת.
			4. לגבי הפחתת הון באמצעות חלוקת דיבידנד בעין – יש לבחון אם הנכס, המחולק כדיבידנד בעין, מהווה מקור תזרימי לשירות החוב של החברה המחלקת.
			5. לפי הצורך, תבוצע בדיקה כלכלית עצמאית ע"י הקופה על מנת לוודא את יכולת החברה להחזר החוב לאחר החלוקה המבוקשת.
18. החלטה בהתאם לסעיף )22א( לחוק החברות בדבר הפעלת סמכויות הדירקטוריון במקומו
נציין כי, הקופה תומכת בעצמאות האורגנים ובהפרדת סמכויותיהם. יחד עם זאת, במקום בו נבצר מהדירקטוריון להפעיל את סמכויותיו, רשאית האספה הכללית ליטול סמכויות אלו. מדובר במקרים חריגים כדוגמת הגעת דירקטוריון החברה למבוי סתום כך שאין לו את היכולת לקבל את ההחלטות הנדרשות והחיוניות להמשך פעילות החברה.
19. מינוי רו"ח מבקר
	1. יש לאשר משרד רו"ח בעל ניסיון בחברות מסדר גודל דומה ובעל ניסיון בענף הפעילות של החברה.
	2. יש לאשר משרד רו"ח בחברה לאחר שנבדקה עמידה בהגבלה על תדירות ההחלפה (לדוגמה לא נאשר יותר משתי החלפות של משרדי רו"ח במשך 2 שנים.(
20. שינוי שם חברה
ככלל, הקופה ללא תתנגד לשינוי שם חברה שאושר על ידי הנהלת החברה/דירקטוריון. למעט במקרים בהם השם המוצע נוגד את תקנת הציבור.
21. טעוני בדיקה
נושא משרה/בעל שליטה אשר לדעת הקופה פעל ואישר מהלכים שיש בהם לפגוע באופן מהותי באינטרס של בעלי מניות המיעוט ו/או בעלי החוב.
ההחלטה בנושא מינויים תובא לוועדת ההשקעות של הקופה.
22. אספות אג"ח של חברות בקשיים
אופן ההצבעה לחברות בקשיים מפורט בנוהל "טיפול בחובות בעיתיים."
23. אספות אג"ח (שאינן בקשיים)
	1. יש להתנגד לכל נושא החלטה אשר טומן בחובו פגיעה במעמד של בעלי האג"ח, ו/או פגיעה ביכולת החזר החוב של החברה ו/או השינוי מייצר העדפה לטובת בעל השליטה.
	2. יש להתנגד לכל שינוי בתנאי שטר הנאמנות/אגרת החוב, במידה שההצעה טומנת בחובה ויתור על תשואה או פגיעה כאמור בסעיף .25.1
	3. יש לאשר תיקון שטר נאמנות (באספות אג"ח) בקשר עם החלפת נאמן במידה שלנאמן הקיים יש חשש לניגוד עניינים ולכן דרושה החלפתו. מינוי הנאמן ואישור תשלום שכרו יעשו בדרך של מכרז, כאשר ההצעה הזולה תיבחר ובתנאי שלנאמן יש פוליסת ביטוח מספקת.
24. מינוי ואשרור מינוי נאמן
	1. הנאמן עומד בדרישות חוק ניירות ערך.
	2. כאשר לא קיימים נגד הנאמן הליכים משפטיים הקשורים לתפקודו כנאמן ביחס לחובותיו כלפי מחזיקי תעודות החוב.
25. מינוי מפקח ואישור שכרו בשותפויות הגז
	1. יש לבחון את המועמד, את כשירותו, השכלתו וניסיונו הרלוונטיים לביצוע תפקידו כמפקח בשותפות.
	2. יש לבחון את גובה השכר של המפקח בהתאם לגודל השותפות ובהתאם לנהוג בענף.
26. גלולת הרעל
יש להתנגד למנגנונים אשר מעכבים או מונעים החלפת שליטה.

**חלק 3 : פגישה עם חברות )אצל מנהל התיקים מיטב(**

1. במקרה בו מנהל דסק מפעליות מיטב או אחראית אספות כלליות או הגורם המקצועי לאספות כלליות מטעם מנהל התיקים מיטב נדרשים לקבל נתונים או כל מידע נוסף לעניין גיבוש החלטת ההצבעה, הם ייזמו פנייה לחברה.
2. במקרה בו החברה פונה לקבוצת מיטב ומבקשת להיפגש או לשוחח עם מי מטעמה של מיטב בקשר עם החלטות ההצבעה, מנהל דסק מפעליות של מנהל התיק או מי מטעמו יקיימו את הפגישה ו השיחה רק במקרה בו הם בדעה שהפגישה תסייע להם לגיבוש החלטת ההצבעה.
3. במקרים אחרים אין להיענות לקיום פגישות או שיחות עם החברה בנוגע לאופן ההצבעה באספות.
4. ניתן להיענות לקיום פגישות עם בעל השליטה בחברה בעניין החלטות ההצבעה באישור מראש של מנהל דסק קופות מפעליות של מנהל התיקים מיטב.

**חלק 4 : מקרים בהם קיים חשש לניגוד עניינים - החלטות שיובאו להחלטת ועדת השקעות**

1. מיטב ניהול תיקים ו/או קבוצת מיטב (מנהל ההשקעות) ייחשב כבעלת ניגוד עניינים לכאורה במקרים המפורטים להלן.
במקרים כאמור אופן ההצבעה, בהחלטה שעל סדר יומה של האספה הכללית, יובא לאישור ועדת ההשקעות של הקופה.
2. ההחלטה בדבר היות מיטב ניהול תיקים /קבוצת מיטב (מנהל ההשקעות) בעל ניגוד עניינים תהיה בהתבסס על המידע המצוי בידה. להלן המקרים:
בכל מקרה בו התאגיד שמכנס את האספה הכללית הינו אחד מהתאגידים שלהלן:
	1. בעל שליטה בקבוצת מיטב.
	2. תאגיד שבעל השליטה בקבוצת מיטב מחזיק בו בשיעור של 5% או יותר מסוג כלשהו של אמצעי שליטה.
	3. תאגיד המחזיק סוג כלשהו של אמצעי שליטה בקבוצת מיטב בשיעור של 10% או יותר ("**תאגיד קשור לקבוצת מיטב**").
	4. תאגיד שתאגיד קשור לקבוצת מיטב מחזיק בו שיעור של 25% או יותר מסוג כלשהו של אמצעי שליטה.
	5. תאגיד עמו מקיימת קבוצת מיטב קשרים עסקיים או פיננסיים מהותיים ומתמשכים, תאגידים בשליטתו של התאגיד כאמור, בעל השליטה בתאגיד כאמור ו/או תאגידים בשליטת בעל השליטה.
	6. בכל מקרה בו ההחלטה שמובאת לאישור היא עם תאגיד שמקיים את תנאי (א)-(ה) לעיל.

הערה: על אף האמור לעיל, במקרה בו המלצת ההצבעה היא "נגד" האינטרס שיוצר את "החשש לניגוד העניינים" כמפורט בסעיף זה, וככל שבפועל ההצבעה היא בהתאם להמלצה כאמור, אין חובה להביא את ההחלטה לוועדת ההשקעות.

1. במקרים בהם קיים חשש לניגוד עניינים של הקופה במקרים המפורטים להלן, ההחלטה תתקבל ע"י הנציגים החיצוניים בוועדת ההשקעות של הקופה. הקופה תיחשב בניגוד עניינים לכאורה במקרים שתיקבע הקופה/היועץ המשפטי של הקופה, ותעביר על כך עדכון לחברת ניירות הערך (צדדים קשורים, הצבעה בבעל שליטה וכדומה).

**חלק 5 - החלטות הצבעה בתאגידים פיננסיים**

בהחלטות הצבעה באספות כלליות של תאגידים פיננסיים או של תאגיד השולט בתאגיד פיננסי או של תאגיד בנקאי שקיבל רישיון בהתאם להוראות חוק הבנקאות (רישוי), התשמ"א-1981, בנושאים הנוגעים לאישור מדיניות תגמול לפי הוראות סעיף 267א לחוק החברות וכן בנושאים הנוגעים לאישור עסקאות הטעונות אישור אספה כללית לפי הוראות סעיפים 272(ג), 272(ג1), 273(ב) ו-275 לחוק החברות, החלטת החברה טעונה קבלת אישור של רוב הנציגים החיצוניים בוועדת ההשקעות.